Document ID: 32010R0389

A BIZOTTSÁG 389/2010/EU RENDELETE
(2010. május 6.)
a 2104/2004/EK rendeletnek a halászflották egyes francia legkülső régiókban való kezelése tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösség legkülső régióiban nyilvántartott halászflották irányításáról szóló, 2004. március 30-i 639/2004/EK tanácsi rendeletre (1) és különösen annak 1. cikke (2) bekezdésére és 4. cikke (3) bekezdésére,
mivel:
(1)
A 2104/2004/EK bizottsági rendelet (2) megállapítja a Közösség legkülső régióiban nyilvántartott halászflották igazgatásáról szóló 639/2004/EK tanácsi rendelet alkalmazására vonatkozó részletes szabályokat.
(2)
A 2006. július 27-i Halászati Tanács során a Tanács és a Bizottság által közösen tett nyilatkozatot (3) követően az 1274/2007/EK bizottsági rendelet (4) felülvizsgálta a legkülső régiókban nyilvántartott flottákra vonatkozóan a 2104/2004/EK rendelet mellékletében megállapított referenciaszinteket.
(3)
A francia legkülső régiók egyes flottaszegmensei vontkozásában az 1274/2007/EK rendelet célja a jelentős számú olyan hajó jogi helyzetének rendezése volt, amelyek 2006. december 31. előtt halászati tevékenységet végeztek és e tevékenységüket az uniós flottanyilvántartásba való felvételük nélkül folytatták. A helyzet rendezésére vonatkozó intézkedéseket az érintett legkülső régiók számára ismertetett fejlesztési tervek kiterjesztésének tekintették.
(4)
A Guyana és Martinique francia legkülső régiók legtávolabbi területein működő kisüzemi flottákról a francia hatóságok által nemrégiben készített átfogó összeírás eredményei azt mutatják, hogy a referenciaszintek fentiekben említett felülvizsgálatkor alábecsülték a rendezendő helyzetű hajók számát. Franciaország kérte, hogy a Guyana és Martinique számára 2007-ben bemutatott fejlesztési tervek részeként ismét rendezzék a nyilvántartásban nem szereplő hajók helyzetét.
(5)
A referenciaszint növelésével érintett flottaszegmensek tevékenysége olyan part menti halászati erőforrások kiaknázására irányul, amelyek védelmi helyzete a legutóbbi tudományos adatok tanúsága szerint nem aggasztó.
(6)
A legkülső régiókban a halászati ágazat fenntartható fejlődésének elősegítése érdekében ezért az említett fejlesztési tervek keretében helyénvaló fontolóra venni az érintett hajók helyzetének rendezését, valamint a vonatkozó referenciaszintek növelését abból a célból, hogy e hajókat felvehessék az uniós flottanyilvántartásba.
(7)
A 2104/2004/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
A 2104/2004/EK rendelet melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó a tagállamokban a szerződéseknek megfelelően.
Kelt Brüsszelben, 2010. május 6-án.

Labels: 18
19
6